| *Kidō senshi Gundam Age* |
| --- |
| 機動戦士ガンダムAGE  (*Kidō senshi Gundam Age*) |
| **Genre** | mecha, perhe |
| TV-anime |
| **Ohjaaja** | Susumu Yamaguchi |
| **Studio** | Sunrise |
| **Lähetyskanavat** | Mainichi hōsō, TBS-ketju, Bandai Namco Live TV, BS11 |
| **Alkuperäinen lähetyskierros** | 9.10.2011 – 23.9.2012 |
| **Jaksojen määrä** | 49
 |

**Kidō senshi Gundam Age** (jap. 機動戦士ガンダムAGE, myös **Mobile Suit Gundam Age**) on 9. lokakuuta 2011 alkanut japanilainen televisioanimaatiosarja ja siihen perustuva media-franchise. Sarjaa on näytetty Mainichi hōsō - ja 1. tammikuuta 2012 lähtien myös BS11-kanavilla. Se kuuluu Gundam-sarjaan, jossa kuvataan pääasiassa ihmisten ohjaamilla roboteilla käytävää avaruussotaa. Sarjan sloganina on "Mittsu no unmei ga rekishi ni naru" (kolmesta kohtalosta tulee historiaa). Sarjan kesti vajaan vuoden (4 lähetysneljännestä).

Yleistä
-------

Kidō senshi Gundam Age on 14. Gundam-televisiosarja. Sen tekoon osallistui videopeliyhtiö Level-5, ja se oli ensimmäinen Gundam-sarja, josta oli alusta pitäen suunniteltu tehtävän myös peli. Paitsi että suunnitteilla on Level-5:n tietokoneroolipelit "Kidō senshi Gundam Age Universe Accel / Cosmic Drive", julkaistu on myös lapsille suunnattu, sarjan robottien pienoismalleja ja figuureita hyödyntävä Gage-ling Battle Base -kolikkopeli. Sarjaan pohjautuvaa sarjakuvaa julkaistaan myös Corocoro Comic -sarjakuvalehdessä, jolla on ennestään vahvat kytkökset Level-5:een. Kyseessä on ensimmäinen kerta, kun Gundam-sarjaa julkaistaan Shōgakukanin sarjakuvalehdessä.

Tarina käsittää sata vuotta ja kolme sukupolvea, jona aikana pääosa-mobile suit Gundamia ohjaa kolme eri toisilleen sukua olevaa sankaria. Tänä aikana Gundam kehittyy Age-1:stä Age-2:ksi, Age-3:ksi ja Age-FX:ksi. Koska useammalle sukupolvelle sijoittuvan tarinan ja hahmojen suunnittelu on työlästä, on tällaista kerrontaa käytetty melko harvoin televisioanimaatioissa. Uudemmissa Gundam-sarjoissa oli myös alusta asti ollut mukana useampia Gundam-robotteja, mutta tällä kertaa tarinan alkaessa vain päähenkilöllä on käytössään Gundam. Tällä tavalla Gundam saatiin tarinassa erityisasemaan. Gundam muuttaa kuitenkin tarinan edetessä muotoaan vaihto-osien ja kehityksen vuoksi, mikä lisää tuotteistusmahdollisuuksia leluissa, kuten muovisissa pienoismalleissa (Gunpla).

Sarja pyrittiin tähtäämään laajalle katsojakunnalle, johon kuuluisivat paitsi lapset, jotka eivät vielä ole nähneet Gundam-sarjoja, myös isät, jotka ovat vanhetessaan etääntyneen nuorempina näkemistään sarjoista. Gundam Agessa pyrittiin kertomaan aiempien, aikuisille suunnattujen Gundam-sarjojen tyylinen tarina lapsienkin ymmärtämällä tavalla, ja käsikirjoituksissakin pyrittiin välttämään erikoissanaston liikakäyttöä. "Great Mechanics" -lehden kesäkuun 2012 numeron haastattelussa todettiin, että taustatarinaan on tarkoituksella jätetty aukkoja, jotka ensimmäisen Gundam-sarjan tavoin mook-kirjaset ja fanit voivat täyttää.

Ulkoisesti sarjan design muistuttaa lastenanimaatiota, mutta mukana on myös vakavia teemoja, kuten taisteluissa kärsivien nuorten henkistä tuskaa, jotta vanhemmat Gundam-fanit eivät pettyisi. Tarinassa on myös siellä täällä kunnianosoituksia aiemmille Gundam-teoksille.

Suunnittelu
-----------

Gundam Age päätettiin suunnata laajalle katsojajoukolle lapsista asti, sillä vuonna 2011 oli selvää, että Gundam-sarjojen katsojat ovat vanhenneet, eivätkä lapset enää tunne Gundamia. Tarkoituksena oli myös erottaa sarja vanhoille faneille suunnatusta Kidō senshi Gundam UC:sta. Mainichi hōsōn tuottaja Hiroo Maruyaman mukaan konseptina ei ollut niinkään "lapsille suunnattu", vaan pikemminkin "lapsillekin sopiva". Toiveena oli, että uusi sarja toimisi esittelynä Gundamin maailmaan.

Koska uuden Gundamin toivottiin paitsi vetoavan laajaan katsojakuntaan myös levittäytyvän muuallekin kuin vain animaatiomaailmaan, palkattiin sarjan suunnittelijaksi Level-5:n johtaja, pelintekijä Akihiro Hino. Koska sarjan alkuvaiheessa 2011 elettiin videomyynnin murroskohdassa DVD-julkaisujen vaihtuessa blu-ray:hin, asetettiin videojulkaisuja suuremmat rahalliset odotukset pelimyyntiin.

Hino asetti osallistumisensa ehdoksi sen, että hän saisi olla mukana jo uuden Gundamin suunnitteluvaiheesta asti. Sata vuotta ja kolme sukupolvea käsittävä tarina oli Hinon idea. Arvoituksellinen vastustajaorganisaatio taas oli ohjaaja Susumu Yamaguchin ajatus, kun taas Hino oli enemmän alkuperäisen Kidō senshi Gundamin perinteisillä linjoilla. Lopulta sarjassa nähdään tyypillisiä Gundam-elementtejä, kuten avaruussiirtokuntia ja avaruustaisteluita.

Hino oli aiemmin puhunut ensimmäisen Kidō senshi Gundamin luojan Yoshiyuki Tominon kanssa, ja tämä oli kertonut Gundamin suosion syyksi sen, että se "kuvaa kaikkien sisällä olevaa heikkoutta". Tämän Hino halusi välittää nuoremmille katsojille. Ensimmäisissä suunnitteluasiakirjoissa sarjan tarina koostui irtonaisista tapahtumista pelin tyyliin, ja tämä asia kaipasi korjausta. Skenaarion ja sarjan juonen yksityiskohdista sopiminen vei sarjan tekijöiltä lopulta pitkän aikaa.

Vastaanotto
-----------

### Ennen sarjan alkua

Uudet Gundam-sarjan teokset ovat yleensä jakaneet voimakkaasti vanhojen fanien mielipiteet julkistuksensa yhteydessä, eikä Gundam Age ollut poikkeus. Kun sarjan päähahmojen kuvat julkistettiin, arveltiin heti niiden tyylin perusteella, että uusi sarja olisi suunnattu aiempaa nuoremmalle katsojakunnalle, mikä polarisoi mielipiteitä jo ennen sarjan alkua. Monet olivat sitä mieltä, että sarjan tekijät olivat hylänneet vanhat Gundam-fanit. Sarjan tekijät olivatkin varautuneet tällaiseen reaktioon, mutta ovat virallisissa kommenteissa kieltäneet tällaisen tarkoituksen. Level5:n aiempaan Danbōru sensō -animaatiosarjaan ja -videopeliin perustuneet pienoismallit olivat olleet kaupallinen menestys, joten pienoismalliteollisuudella oli korkeat odotukset sarjan suhteen Sarjan alun yhteydessä julkaistut pienoismallit olivatkin korkealuokkaisia, ja niiden myynti käynnistyi hyvin.

Hino paljasti ensimmäisen jakson lähetyksen aikoihin Twitter-tilillään, että sarjan rakenteeseen sisältyisi yllätyksiä katsojille, ja sanoi odottavansa innolla sitä, miten katsojat niihin reagoisivat. Hino myös vastasi kritiikkiin toivomalla, että kaikki katsoisivat sarjaa ainakin jaksoon 3 asti, jolloin juonessa tapahtuisi suuri käännekohta. Sarjan toisen jakson lähetyspäivänä pidetyssä tapahtumassa mainittiin, että Hino oli kiinnostunut vakavasti internetin kritiikistä.

Sarjan hahmojen ääninäyttelijät pidettiin tiukasti salaisuuksina aina sarjan alkuun asti, ja promootiovideoiden pohjalta internetin arvailusivustoilla liikkui myös virheellistä tietoa ääninäyttelijöistä. Myös suuri osa sarjan tuotantohenkilöstöstä pidettiin tuntemattomina sarjan alkuun asti.

### Sarjan aikana

Sarja alkaa jännitystilanteesta, jossa päähenkilöiden on paettava tuhoutumaisillaan olevasta avaruussiirtokunnasta. Sarjan alettua vanhat fanit kritisoivat juonta, käsikirjoitusta ja ohjausta mm. ristiriidoista ja opportunistisista juonenkäänteistä. Hämmennystä aiheutti myös se, ettei vihollisten todellinen luonne ollut selvillä tarinan alussa, mikä teki mahdottomaksi aiempien Gundam-sarjojen tyylisen vastakkainasettelun, joskin osa näki tämän vahvuutena. Naispäähenkilöistä yleisesti ottaen pidettiin, ja katsojia kiinnosti myös, kummasta naispäähenkilöstä tulisi seuraavan sukupolven sankarin äiti. Kuudennessa jaksossa vieraileva hahmo Iwark Briar kritisoi hallitsevaa yläluokkaa alemman luokan kansalaisten heikon tilan johdosta, ja tapahtuman yhteydessä käytettiin taustalla hivenen yllättäen viivaefektejä, mistä syntyi Iwarkin "Shiirarete irun da!" -repliikin kanssa interetmeemi. Ensimmäisen osion lopussa, jaksoissa 14–15 tapahtuva Yurin L’Cielin kuolema ja kostoteemat taas tarjosivat vakavampia elementtejä nuoremmille suunnatumpaan alkusarjaan nähden.

Sarjan ensimmäinen osa, Flit-osa, nousi puheenaiheeksi niin hyvässä kuin pahassaa. Laajalle katsojakunnalle suunnattua sarjaa pidettiin yksioikoisena ja tarinankuljetusta liian nopeatempoisena. Vanhat fanit olivat sitä mieltä, että sarja oli liian ilmeisesti lapsille suunnattu, mutta sarja vastaanotto nuorempien katsojien keskuudessakaan ei ollut järin hyvä. Bandain katsojatutkimusten mukaan Gundam-sarjan peruskivet, kuten elämä avaruussiirtokunnissa ja avaruustaistelut, eivät vedonneet nuorempiin katsojiin.

Blu-ray-levyjen ennakkomyynnin alkaessa Amazon.co.jp:n sivulle kertyi useita negatiivisia kommentteja sarjasta jopa flame-sodaksi asti, ja jopa 70 % kommentoijista oli arvioinut sarjan vain yhden tähden arvoiseksi. Vastaavia esimerkkejä on internetin historiassa muitakin, ja niitä voidaan pitää ainakin merkkinä siitä, että sarjasta kiinnostuneita on paljon.

Monien aiempien Gundam-teosten suosio on kasvanut kesken sarjan tai vasta lähetyskierroksen loppumisen jälkeen, ja koska sarja oli jaettu kolmeen osaan, oli tekijöillä hyvä tilaisuus yrittää tehdä parannuksia sarjaan osien välillä. Tämän vuoksi toista osaa kohtaan asetettiin yhä odotuksia.

Toinen osa, Asemu-osa, alkoi tyyliltään hyvin erilaisena kuin ensimmäinen osa. Tarina alkoi päähenkilön ollessa koulussa, mikä ei ollut tekijöiden alkuperäinen tarkoitus, koska tämän uskottiin olevan enemmän nuorten katsojien mieleen. Hinon Twitter-kommenttien perusteella toisen osan vastaanotto oli huomattavasti ensimmäistä osaa parempi.

### Kaupallinen menestys

Sarjan katsojaprosentti on nuorille katsojille suuntaamisesta huolimatta liikkunut kahden prosentin tuntumassa, mikä on huomattavasti vähemmän kuin Kidō senshi Gundam Seedillä, jonka katsojaluvut olivat 4–5 %:n luokkaa. Erityisesti lapsikatsojien (4–12-vuotiaat), joille sarja oli erityisesti tarkoitettu, keskuudessa katsojaluvut ovat olleet jatkuvasti heikkoja, jopa niin alhaisia, ettei niitä ole voitu mitata. Toiseen, Asemu-osaan ja kolmanteen, Kio-osaan siirryttäessäkään lapsikatsojien määrä ei noussut toivotusti. Pienoismallimyyntikään ei ole vastannut sarjan alkua edeltäneitä odotuksia ja hyvää aloitusta, vaan huhut ovat kertoneet heikosta tuloksesta.. 10. helmikuuta 2012 julkaistu ensimmäinen blu-ray-erikoisensipainos myi alussa 1991 kopiota, ja maaliskuuhun asti paketteja oli mennyt kaupaksi yhteensä 2300 kappaletta, mikä ei aiempien Gundam-teosten videomyyntiin verrattuna ole erityisen hyvä tulos.

Sijoittajien keskuudessa taas sarjan lisensointi on sujunut hyvin, ja tällä on joidenkin analyysien mukaan ollut kohottava vaikutus Sōtsūn osakekurssiin.. Sarja oli myös suosittu muualla Aasiassa, jossa sitä näytetään samanaikaisesti Japanin kanssa 29 maassa. Sarjaan pohjautuvia pienoismalleja on myös kaupan 10 maassa Kiina mukaan lukien, tammikuussa 2012 sarjan kokonaiskatsojamäärä rikkoi 6,4 miljoonan katsojan rajan, ja myyntiluvutkin ovat rikkoneet niille asetetut tavoitteet.

Kazunori Ueno, Bandain pääjohtaja, on julkisuudessa rauhoitellut sarjan heikosta menestyksestä huolestuneita. Uenon rauhallisuuden on arveltu johtuvan siitä, että Gundam-oheistuoteteollisuus kokonaisuutena on hyvällä tolalla, vaikka sen johtavana brandinä on nyt pikemminkin Kidō senshi Gundam UC. Ueno on mukaan vie aikansa, että uusi sarja löytää katsojansa, ja että aiempien Gundam-teosten perusteella voi odottaa, että vie noin puoli vuotta, ennen kuin katsojat ottavat uuden sarjan ja sen maailman omakseen. Kuitenkin hän uskoo, että kerran sarjaan ihastuneet pysyvät mukana pitkään.

Tarina
------

### Juoni

Sarjan kerronta etenee kolmessa sukupolvessa, ja tarinan osat on jaoteltu päähahmon mukaan "Flit-osaksi", "Asemu-osaksi", "Kio-osaksi" ja "Kolmen sukupolven osaksi".

Aiemmissa Gundam-teoksissa on pääasiallisesti käsitelty vastakkain olevia ihmisryhmittymiä, joiden ideologiat ovat olleet vastakkaisia, mutta Gundam Agen Flit-osan tarina alkaa tilanteesta, jossa vihollisen todellisesta luonteesta ei ole varmuutta. Viholliset ovat todellisuudessa 150 vuotta ennen tarinan alkua Marsiin lähteneiden siirtokuntalaisten jälkeläisiä, hylätty kansa, mutta katsojat saavat tietää tämän vasta ensimmäisen osan lopulla, mihin asti päähahmot uskovat hallituksen propagandan vuoksi vihollisten olevan avaruusolentoja. Sekä päähenkilö Flit että emoaluksen kapteeni Grodek ovat menettäneet perheenjäseniään iskuissa, ja muut hahmot varoittavat heitä koston mielettömyydestä, mutta kumpikin jatkaa taistelua varmistaakseen, etteivät muut joutuisi kokeaan heidän kohtaloaan. Samalla he onnistuvat vakuuttamaan myös eri mieltä olevat vastustamaan yhteistä vihollista. Suunnitelmista ja sarjan rakenteesta vastaava Hino kuitenkin varoittaa, ettei heidän ratkaisunsa välttämättä ole oikea, ja kun vihollisen todellinen olemus ensimmäisen osion lopussa paljastuu, koston järkevyys asettuu jälleen kyseenalaiseksi.

### Taustatarina

Tarinan näyttämönä on Maapallon ympäristö vuosisatojen päässä siitä, kun ihmiskunta on laajentunut asumaan avaruuteen. Ihmisten avaruuden herruudesta keskenään käymien lukuisten sotien jälkeen rauhan luultiin viimein Maan liittovaltion perustamisen myötä saapuneen, mutta sodatonta aikaa kesti vain hetken.

Vuonna A.G. 101 UE, tuntematon vihollinen hyökkäsi yllättäen maanpiiriin ja tuhosi avaruussiirtokunta *Angel*in. Tämän "enkelin lankeemuspäivän" jälkeen UE:n hyökkäykset ihmiskuntaa kohtaan jatkuivat lakkaamatta.

Sarja alkaa siitä, kun seitsenvuotiaan Flit Asunon, jonka kotisiirtokunnan kimppuun UE on hyökännyt, kuolemaisillaan oleva äiti luovuttaa tälle "Age-laitteen". Sen jälkeen tarina kuvaa Flitin, hänen poikansa Asemun ja pojanpoikansa Kion sekä "pelastajaksi" kutsutun Gundam-robotin satavuotista taistelua UE:ta vastaan.

#### Ensimmäinen osa – Flit-osa (jaksot 1–15)

On vuosi A.G. 115. 14-vuotiaaksi kasvanut Flit Asuno on rakentanut liittovaltion ja Age-laitteen avustuksella legendaarisen pelastajan mukaan nimetyn "Gundam Age-1" - mobile suitin. Kun UE hyökkää Nora-siirtokuntaan, jossa Flit asuu, hän joutuu itse taistelemaan heitä vastaan Age-1:llä. Nora tuhoutuu hyökkäyksessä, mutta tapaamansa Yurin L’Cielin avustuksella ajamaan UE-joukot pois, ja siirtokunnan asukkaatkin onnistuvat pakenemaan komentaja Hendrick Bruzarin uhrattua itsensä. Siirtokunnan apulaiskomentaja, Grodek Ainoa, ei luota korruptoituneeseen Liittovaltion hallintoon, vaan hankkii kaaoksessa komentoonsa avaruusalus Divan petoksella kostaakseen itse UE:lle. Sattumalta tapahtumat todistava Flitin lapsuudenystävä Emily Amonde, hänen ystävänsä Dique Gunhale ja MS-pilotti Largan Drace nousevat myös Divaan ja pakenevat Norasta.

Diva kyydissä olevine pakolaisineen suuntaa koti Fardainin avaruussiirtokuntaa huoltoa varten. Flit kohtaa uuden kilpakumppanin, Woolf Enneaclen, ja arvoituksellisen Desil Galette -pojan, joka ohjaa Gundamia häntäkin taitavammin, ja nähdään, miten kokematon pilotti Flit vielä on. Fardainissa Flit tapaa Iwark Briarin, joka kertoo, miten kaksi valtioryhmittymää, Euba ja Zalam, taistelevat Fardainin herruudesta kykenemättä luopumaan vanhoista kaunoistaan. Flit kritisoi koston kierteeseen juuttuneita ryhmiä, mutta Zalamin johtaja Don Boyage vastaa, että Flit ja Grodek myös taistelevat kostaakseen. Lopulta kuitenkin Don Boyage ja Euban johtaja Ract Elfamel vannovat solmivansa aselevon taistellakseen yhteistä vihollista, UE:ta vastaan. Diva saa salassa kasvatettua iskuvoimaansa, ja sen miehistö yhteistuumiin karkaa Liittovaltion määräysvallasta. Heti tämän jälkeen Don Boyage ja useat Zalamin sotilaista kaatuvat UE:n hyökkäyksessä. Taistelussa Flit tuntee Desilin taistelevan UE:n joukoissa.

Flit suuntaa kohti Minsryn avaruussirtokuntaa, jossa hän saa tuekseen pohatta Alzack Birmingsin. Lisäksi vielä Madornan pajan Mukured Madorna vahvistaa Divaa. Flit kohtaa Birmingsin kartanossa jälleen Yurinin, ja kohtaamisen vuoksi Flit on entistäkin päättäväisempi taistelemaan UE:ta vastaan. Minsrystä poistuessaan Diva kohtaa Stoller Guavaranin johtamat Liittovaltion joukot, joiden tehtävänä on ottaa Diva haltuunsa. Joukot taistelevat kuitenkin yhdessä hyökkäävää UE:ta vastaan, ja kiitoksena Liittovaltion joukot päästävät Divan jatkamaan matkaansa.

Grodek ymmärtää, että UE:n tukikohta on Ambat-avaruuslinnoituksessa, ja juuri kun linnoituksen herruudesta käytävä taistelu alkaa, Flit huomaa, että hänellä on samoja "X-rounder"-voimia kuin Desilillä ja Yurinilläkin. Fardainissa Flitille tappion kokenut Desil kaappaa Yurinin, vahvistaa omia taistelukykyjään kytkemällä tytön osaksi UE:n sotakonetta, ja iskee jälleen Flitin kimppuun. Desil kukistuu jälleen Flitin X-rounder-voimien edessä, mutta Yurin kuolee suojellessaa Flitiä Desilin hyökkäykseltä. Flit ja Grodek tapaavat lopulta Ambatin komentokeskuksessa, missä he kuulevat linnoituksen komentaja Gerra Zoilta, että UE koostuu todellisuudessa Vagan-nimisistä ihmisistä, jotka ovat Marsiin lähettettyjen siirtokuntalaisten jälkeläisistä. Flit ei kykene lopulta vetämään aseen liipasimesta tähdätessään Zoita, mutta Grodek surmaa tämän ampumalla.

Ambatin valloitus onnistuu, mutta omapäisten toimiensa johdosta Grodek pidätetään ja tuomitaan vankilaan, ja Liittovaltio pimittää suuren osan todellisista tapahtumista.

#### Toinen osa – Asemu-osa (jaksot 16–28)

On vuosi A.G. 140. Nykyisin "Operaatio Lepakonkarkotukseksi" nimetystä Ampatin puhdistusoperaation onnistumisesta on 25 vuotta, mutta Marsista käsin toimivien vaganien ja Maan asukkaiden välinen sota jatkuu yhä. Flitistä on tullut Liittovaltion armeijan ylipäällikkö. Flitin poika Asemu Asuno opiskelee koulussa Tordian avaruussiirtokunnassa, mutta kaikki muuttuu, kun hän saa 17-vuotispäivänään isältään Age-laitteen. Eräänä päivänä Asemun kouluun siirtyy vaganien vakooja Zeheart Galette. Samaan aikaan vaganit hyökkäävät Tordiaan. Asemu nousee isänsä siirtokuntaan kätkemään Gundam Age-1:een ja onnistuu vaivoin kukistamaan hyökkääjät, mutta Zeheart näkee tilanteen piilosta. Zeheart liittyy mobile suit -kerhoon, jota Asemukin käy, ja vähitellen tutustuu tähän ja koulun idoliin, Romary Stoneen.

Puolitoista vuotta sen jälkeen, kun Zeheart siirtyy kouluun, Asemu ja kumppanit valmistuvat koulusta. Kesken valmistujaisjuhlan sotilaspoliisit ilmaantuvat pidättääkseen Zeheartin vakoojana, mutta Asemun ja vaganien agentti Daz Rodeninn toimien johdosta Zeheart onnistuu pakenemaan. Seuraavassa taistelussa Asemulle ja Romarylle selviää, että Zeheart todella on vagan.

Asemu ja Romary liittyvät valmistumisen jälkeen liittovaltion armeijaan, ja heidät sijoitetaan sota-alus Divalle. Asemu saa uusia tovereita, kuten pilotti Arisa Gunhalen ja lentueen päällikkö Woolf Enneaclen. Asemun ohjattavaksi annetaan uusi "Gundam Age-2" -MS. Zeheart puolestaan palaa vaganien luokse, ja vaganien johtaja Fezarl Ezelcant nimittää tämän Maan-valloitusarmeijan päälliköksi. Diva onnistuu pääsemään Liittovaltion armeijan päämaja Big Ringiin huolimatta siitä, että Zeheart hyökkää aluksen kimppuun uudella Zeydra- mobile suitillaan. Asemu osallistuu päämajassa pilottitestiin, jossa selviää, ettei hänellä ole X-rounder-kykyjä. Asemu masentuu pahasti, minkä vuoksi Woolf vie hänet tuttavansa Madornan pajalle. Zeheartin johtamat vaganit hyökkäävät Big Ringiä vastaan, mutta Asem ja Flit Age-1:ssään pelastavat päivän. Seuraa monia tapahtumia, kuten Divan entisen päällikön, Grodek Ainoan kuoleman ja Desil Galetten uusi hyökkäys. Asemun välit isäänsä huononevat isän kylmän asenteen ja Solon Cityä koskevien erimielisyyksien vuoksi. Asemu rikkoo toistuvasti käskyjä mm. käyttämällä luvatta "Mu-szell"-laitetta, joka antaa käyttäjälleen X-rounderin kaltaiset voimat. Asemu saa kuitenkin uuden koneen, Age-2:n Double Bullet -muodon, ja Magicians 8 -erikoisjoukkojen hyökätessä Woolf onnistuu vakuuttamaan Asemun siitä, että hänestä voi tulla omanlaisensa superpilotti ilman X-rounder-kykyjäkin.

Zeheart taas saa Ezelcantilta uusia määräyksiä ja komentoonsa suuren joukon liikkuva avaruuslinnake Downes keskipisteenään. Zeheartin tehtävänä on hyökätä siirtokunta Notrumin kimppuun. Liittokunta vastaa lähettämällä paikalle suuren armeijan ja valmistautumalla käyttämään superasettaan fotonirengassädettä. Ankaran kamppailun tuloksena Asemu onnistuu surmaamaan Desilin, mutta voiton hintana on komentaja Woolfin henki. Flit nousee myös itse Age-1:een tajutessaan, että vihollinen pyrkii valloittamaan Nostrumin. Lopputuloksena vaganit kokevat pahan tappion – Daz ja koko Magicians 8 kuolevat, ja Downeskin kärsii suuria vaurioita. Linnoitus uhkaa syöksyä maahan ohjauskykynsä menettäneenä. Keskenään taistelevat Asemu ja Zeheart tekevät väliaikaisrauhan pysäyttääkseen Downesin ja onnistuvat räjäyttämään sen sisältäpäin. Taistelun loputtua Diva ja Asemu palaavat Maahan.

Vuosi Nostrumin taistelun jälkeen, vuonna A.G. 142 Liittovaltion pääkaupunki Bruciassa pidettävässä muistojuhlaan kohdistuu vaganien henkiinjääneiden isku. Iskun päämääränä on Liittovaltion pääministeri Froi Olfenoan murha. Flit paljastaa kansakunnan edessä, että Olfenoa on todellisuudessa vaganien kätyri, kun taas Asemu kukistaa Medel Zantin johtamat vaganien joukot ja vangitsee Olfenoan. Flit uudistaa tapauksen jälkeen Liittovaltion ja sen armeijan johdon puhdistamalla sen vaganien apureista. Kolme vuotta tapauksen jälkeen Asemu menee naimisiin Romaryn kanssa. 

#### Kolmas osa – Kio-osa (jaksot 29–39)

Vuonna A.G. 151 syntyy Asemun ja Romaryn poika, Kio Asuno. Nähtyään vastasyntyneen poikansa Asemu lähtee viimeiselle tehtävälleen, jonka aikana hän katoaa jäljettömiin.

Siirrytään vuoteen A.G. 164, jolloin 13-vuotiaaksi varttunut Kio elää Olivernotesin kaupungissa lapsuudentoverinsa Wendy Heartsin. Yllättäen kaupunkiin kuitenkin hyökkäävät vaganien mobile suitit. Vaganien johtaja Fezarl Ezelcant julistaa sodan Maalle, ja Maahan soluttautuneet vagan-joukot aloittavat iskut kaikkialla maailmassa. Kio nousee isoisänsä Flitin käynnistämään Gundam Age-3:een ja taistelee Zeheart Galetten johtamaa joukkoa vastaan. Flit käskee Divankin ryhtyä vastaiskuun, mutta tukikohdan komentaja Andy Drames, joka ei pidä Flitistä, määrää aluksen komentajaksi tuoreen upseeri Natora Einuksen ja täyttää muutkin miehistöpaikat ongelmalapsilla. Taistelun jälkeen Kio ja Seric Abiksen Abis-lentue liittyvät Divan matkaan ja suuntaavat kohti Rostroulanin kaupunkia, josta on tullut uusi Liittovaltion armeijan päämaja Big Ringin tuhouduttua.

Kio tapaa aluksella ensiapujoukoissa toimivan tätinsä Yunoa Asunon sekä mekaanikko Wootbit Gunhalen ja saa tietää myös Wendyn olevan aluksella. Matkan varrella Vaganien eliittiyksikkö Phantom 3 hyökkää alukesen kimppuun, mutta Kio kukistaa heidät Age-3:n uudella "Fortress"-muodolla. Kun Diva viimein saapuu Rosroulaniin käy ilmi, että tukikohta on jo vaganien maahanlaskujoukkojen hyökkäyksen kohteena. Kio joutuu ajamaan takaa viholliselle tietoja vuotanutta Divan pilotti Shanalua Mullenia, joka lopulta kaatuu suojellessaan Kioa vihollistulelta. Zeheart tovereineen yrittää tuhota tukikohdan plasmahiukkaspommeilla, mutta kaikki pommit onnistutaan löytämään ajoissa, osin Kion X-rounder-kykyjen ansiosta. Diva suuntaa taistelun jälkeen kohti avaruutta, jossa Zeheartin joukkoihin liitetään uusi upseeri, Fram Nara.

Divan päämääränä on Kuussa sijaitseva Luna Base -tukikohta, mutta matalla sinne alus törmää kapteeni Ashin johtamiin Bisidian-avaruusrosvoihin. Vaganienkin ilmaannuttua paikalle seuraa taistelu, jonka jälkeen Kio saa kuulla Flitiltä Ashin olevan todellisuudessa hänen isänsä Asemu. Kiolle jää kuitenkin epäilyksensä siitä, onko isoisä, joka kieltäytyy hyväksymästä poikansa toimia, mielipiteineen oikeassa. Asemun Kiolle jättämästä viestikapselista miehistö saa tietää "kirotun aarteen", Exa-DB:n olemassaolosta. Diva joutuu kuitenkin Zeheartin ja Zanald Beihartin yllätyshyökkäyksen kohteeksi, ja vaikka Kio puolustaa alusta Age-3:n uudella Orbital-muodolla, jää hän Zanaldin vangiksi. Flit yrittää pelastaa Kion Age-1:llä ja Kio onnistuukin hetkellisesti pääsemään karkuun, mutta kun Flit puolestaan joutuu pulaan, saadaan Kio uudelleen kiinni tämän yrittäessä pelastaa isoisäänsä. Kio viedään vaganien päämajaan, Toiseen Kuuhun. Flit joutuu vastahakoisesti jättämään Kion pelastamisen Asemun harteille.

Toisessa Kuussa vangittu Kio kuulee Ezelcantilta vaganien tilanteesta ja tapaa Marsin lähistöllä vaikuttavasta tappavasta taudista, Mars-säteistä, kärsivät sisarukset Deen ja Lu Anonin. Tapahtumat saavat Kion epäilemään ennakkokäsityksiään vaganeista. Kio ja sisarukset ystävystyvät, ja Kio luovuttaa vaganeille Age-3:n tunnistusavaimen vastineeksi lääkkestä, joka lievittää Lun sairauden oireita. Kion sisarusten kanssa viettämille päiville koittaa loppu, kun Asemu pelastaa tämän vaganien käsistä. Samalla Lunkin voimat ehtyvät. Kion pakoreitin tiellä on kuitenkin Ezelcant, joka ohjaa Exa-DB:n ja Gundam Age-3:n tietojen pohjalta luotua Gundam Legilis - mobile suitia. Kun Zanaldin johtamat lisäjoukot ja merirosvot taistelevat, Ezelcant kertoo Kiolle Eden-projektin todellisen päämäärän. Age-3 kärsii vakavia vaurioita Legiliksen villeistä hyökkäyksistä, mutta merirosvot onnistuvat hämäämään vihollista valeasteroideilla, jotka he uhkaavat ohjata päin Toista Kuuta, ja Kio kumppaneineen pääsee pakenemaan Maahan. Osion lopulla nähdään, miten Deen on liittynyt vaganien armeijaan vapaaehtoisesti. 

#### Neljäs osa – Kolmen sukupolven osa (jaksot 40–49)

On kulunut kuukausi siitä, kun Kio palasi Maahan. Kio tapaa jälleen perheensä ja Wendyn pitkästä aikaa, mutta vaikka hän kertoo isälleen ja isoisälleen Marsin tapahtumista, ei Flit muuta mieltään sen suhteen, että vaganit on tuhottava. Asemu puolestaan toteaa taistelevansa eri tavalla kuin isänsä. Pian Liittovaltion armeijan komentaja Frederick Algreus käynnistää operaation vaganien käsiin joutuneen kuutukikohdan takaisinvaltaamiseksi. Kio saa käyttöönsä pahasti vaurioituneen Age-3:n pohjalta kehitellyn Gundam Age-FX - mobile suitin, ja hän päättää sen avulla taistella pelastakseen mahdollisimman monen niin Liittovaltion kansalaisen kuin vaganinkin hengen.

Age-FX:llä Kio päihittää lukuisia vihollisia tappamatta heitä. Myös Asemu ja Bisidian-rosvot liittyvät taisteluun, ja vaganit taas saavat lisävoimia Zeheartista ja Framista, joka on alkanut arvostaa Zeheartia. Kio ja Asemu yrittävät suostutella heidät luopumaan taistelusta puhumalla, mutta Fram ja Zeheart eivät ota heidän puheitaan lainkaan kuullakseen. Vaganien puolella taistelee myös petturiksi ryhtynyt Liittovaltion ässäpilotti Girard Spriggan. Girard oli menettänyt uskonsa Liittovaltioon hänen rakastettunsa kuollessa onnettomuudessa, ja hänen nimensäkin oli peräisin kuolleelta miesystävältä. Kio yrittää puhua Girardinkin ympäri, mutta turhaan. Kun Flit tulee apuun vahvistetulla Age-1:llä taistelukentän X-rounderien yli-inhimilliset kyvyt aiheuttavat resonanssi-ilmiön. Girardin X-rounder-kyvyt karkaavat hänen hallinnastaan, ja hän alkaa hyökätä valikoimatta niin liittolaistensa kuin vihollistensakin kimppuun. Algreus antaa käskyn plasmasukeltajaohjuksen, voimakkaa joukkotuhoaseen, käytöstä, mutta Seric, joka tajuaa käskyyn piilotetun sanoman, onnistuu tunkeutumaan ryhmineen tukikohtaan ja saa sen puolustusjoukot suostuteltua antautumaan. Lopulta Flit surmaa Girardin, ja Luna Basen taistelu päättyy. Taistelun aikana Ezelcant oli kuitenkin kuljettanut Toisen Kuun Maan lähettyville.

Algreus asettaa Liittovaltion seuraavaksi kohteeksi vaganien avaruuslinnoitus La Gramiksen, ja reservistä armeijaan palanneesta Flitistä tulee operaation johtaja. Samalla vaganien tuhoon pyrkivän Flitin ja sovintoa haluavan Kion välinen kuilu syvenee. Toiseen Kuuhun palannut Zeheart taas vaatii Ezelcantilta vastauksia projekti Edenin suhteen, ja kuulee paitsi totuuden Ezelcantilta, saa myös käyttöönsä Gundam Legiliksen. Ensimmäisellä lennollaan hän kuitenkin törmää Exa-DB:tä suojelevaan jättiläis- mobile suitiin, Sidiin. Zeheart joutuu ankaraan taisteluun Sidin kanssa ja yhdistää hetkellisesti voimalle paikalle saapuneen Asemun, joka on ymmärtänyt Sidin ja Exa-DB:n olevan lähellä, kanssa. Lopulta Zeheart onnistuu vapauttamaan Legiliksen piilotetut voimat ja tuhoamaan Sidin, mutta Baronchen tykit tuhoavat asteroidin, jossa Exa-DB on. Tämä päättää taistelun Exa-DB:stä, vaikka lopuksi nähdäänkin, että Sid on onnistunut suojelemaan Exa-DB:n ydintä.

Algreus ja Zeheart pitävät kumpikin joukoilleen puheen, ja Liittovaltion ja vaganien välinen viimeinen taistelu alkaa. Age-FX lähtee taisteluun uudella "FX-burst"-kyvyllä varustettuna, mutta Kio ei periaatteesta suostu käyttämään sitä. Liittovaltion joukot kokevat vakavan takaiskun, kun suurio osa aluksista tuhotaan La Gramiksen Digmazenon-tykillä, jonka tulilinjalle alukset on houkutuslaivastolla ajettu. Deen ja Phantom 3:n viimeinen eloonjäänyt Godom Tyneham liittyvät myös taisteluun. Zanald punoo juonia Zeheartia vastaan, ja taisteluu muuttuu yhä kaoottisemmaksi. Seric onnistuu kukistamaan Godomin Guldorin-sotakoneen ymmärrettyään, mikä sen heikko kohta on. Hänen oma mobile suitinsa kuitenkin vaurioituu pahoin, ja se jumiutuu kiinni vaganien sotalaivaan. Sericin ymmärrettyä, että pako on mahdottomuus, hän kehottaa Divaa laukaisemaan fotonitykkinsä ja haihtuu vaganien aluksen mukana. Kio ja Deen tapaavat toisensa jälleen taistelun tuoksinassa ja vaihtavat ajatuksiaan tulevaisuudesta, mutta Deen kuolee lopulta Zanaldin ampumana. Raivostunut Kio käynnistää FX-burst-tilan ja päihittää Zanaldin. Zeheart taas koettaa epätoivon vimmalla toteuttaa Ezelcantin Eden-projektin ja päättää siksi yhdistä Toisen kuun ja La Gramiksen sekä laukaista Digmazenon-tykin uudelleen, vaikka se tarkoittaisikin omien joukkojen uhraamista samalla. Lisäksi hän määrää Framin houkuttelemaan Gundamit tulilinjalle. Flit kuitenkin aavistaa X-rounder-kykyjensä ansiosta suunnitelman, lähtee itse Age-1:llä taistelukentälle ja käskee Divan miehistön evakuoitua. Digmazenonin lauetessa ja sitä edeltävinä hetkinä kuolevat niin Leil, Fram, Zanald, Obright kuin Jonathankin. Diva tuhoutuu myös sädeaseen osuessa siihen. Kun Zeheart huomaa Gundamien selvinneen, hän lähtee itse taistelukentälle Legiliksellä, mutta Asemu kukistaa hänet kaksintaistelussa. Zeheart ja Asemu onnistuvat vaihtamaan muutaman viimeisen sanan ennen kuin Zeheart kuolee Legiliksen räjähtäessä.

Kuultuaan Zeheartin kuolemasta La Gramiksen komentaja Falk Ocramud käskee viimeisenä ässänä hihassa Ezelcantin kloonin, Zera Ginsin osallistua taisteluun Vagan Gear - mobile suitilla. Flit, Asemu ja Kio taistelevat sitä vastaan yhdessä, mutta silloin taistelukentälle saapuu yllättäen Sid, joka yrittää ottaa haltuunsa Vagan Gearin. Zera kääntää kuitenkin tilanteen päälaelleen ottamalla haltuunsa Sidin, ja La Gramis alkaa tuhoutua kärsittyään tilanteen seurauksena. Kärsimiensä vahinkojen vuoksi se ei voi myöskään irtaantua Toisesta kuusta. Flit huomaa tilaisuuden koittaneen ja päättää tuhota Toisen kuun plasmasukeltajaohjuksella. Kio kuitenkin yrittää epätoivoisesti puhua Flitin ympäri. Flit näkee näyssä Yurinin hengen, ja pystyy viimeinkin antamaan anteeksi vaganeille. Flit pitää radiolla sotiville osapuolille puheen, jossa hän pyytää kaikkia auttamaan Toisen kuun pelastamisessa. Kummankin puolen sotilaat ryhtyvät auttamaan pelastustoimissa, ja Ocramund pyytää Liittovaltion apua nyt kummankin puolen viholliseksi muuttuneen Vagan Gearin pysäyttämisessä. Kio onnistuu hurjalla hyökkäyksellä tuhoamaan Vagan Gearin ja jopa pelastamaan sen pilotin.

37 vuotta taistelun jälkeen onnistutaan Exa-DB:n ja AGE-järjestelmän avulla kehittämään "Everse-järjestelmä", joka estää ihmisiä sairastumasta Mars-sädetautiin ja tekee Marsista turvallisen paikan ihmisille elää. On kulunut tasan sata vuotta vaganien ensihyökkäyksestä, ja Asemu ja Kio tulevat kertomaan rauhan saapuneen maailmaan lopulta pelastajaksi tulleen Flitin pronssipatsaalle.

Hahmot
------

*Pääartikkeli: Luettelo Kidō senshi Gundam Agen hahmoista*
### Ensimmäisen osan hahmot

Sarjan ensimmäinen osio tapahtuu vuonna A.G. 115. Ensimmäisen osion päähenkilö Flit taistelee sotilastuttaviensa kanssa sota-alus Diva tukikohtanaan, mutta aluksen kapteeni Grodekin omapäisten ratkaisujen vuoksi he irtaantuvat Liittovaltion armeijasta ja päätyvät pettureiksi. Lopulta he hyökkäävät entisten Zalam- ja Euba-valtioiden kannattajien kanssa UE:n päämajaan. UE-vihollisryhmittymän todelliset kasvot paljastuvat ensimmäisen osan lopulla.

Flit Asuno
Ensimmäisen osan päähenkilö. Flit menetti pienenä äitinsä UE:n hyökkäyksessä, ja nyt hän taistelee UE:ta vastaan Gundam Age-1 -sotakoneella, jonka hän itse suunnitteli äidiltään saamansa Age-laitteen avulla. Sarjan toisella neljänneksellä hän on Asemu-pojan isä ja toimii Liittovaltion armeijan komentajana taistellessaan vihaamiaan vaganeita vastaan. Hän myös onnistuu vallankaappauksessa, jolla hän pyrkii muuttamaan itse Liittovaltion. Kolmannessa osiossa hän on vetäytynyt armeijasta, mutta on salassa jatkanut Age-3-robotin kehitystyötä valmistautuakseen viimeiseen taisteluun vaganeita vastaan. Flit kasvattaa pojanpoikaansa Kioa vaganienvastaisin menetelmin mm. taistelusimulaattoriharjoituksilla. Alussa hän toimii Age-3:n apupilottina ja tukee Kioa taistelussa.
Emily Amonde
Flitin lapsuudenystävä. UE:n hyökätessä Nora-siirtokuntaan Emily pakenee Flitin perässä Divalle ja se jälkeen matkustaa yhdessä hänen kanssaan. Toisessa osassa Emily on Flitin vaimo ja Asemun äiti.
Dique Gunhale
Flitin luokkatoveri. Emilyn tavoin hänkin pakenee Divalle ja matkaa yhdessä Flitin kanssa. Toisessa osassa hän vastaa Age-2:n kehityksestä ja huollosta.
Vargas Dyson
Emilyn isoisä. Vargas on liittovaltion armeijan teknologiaupseeri ja avustaa Age-1:n suunnittelu- ja huoltotöissä.
Yurin L’Ciel
Siviilityttö, jolla on X-rounder-kykyjä. Yurin ja Ciel ihastuvat toisiinsa, mutta UE:t huomaavat Yurinin X-rounder-kyvyt ja pakottavat tämän taistelukentälle, jossa Yurin saa surmansa suojellessaan Flitiä Desilin hyökkäykseltä. Yurinin kuolema toimii tarinan toisessa osassa Flitiä eteenpäin ajavana voimana.
Grodek Ainoa
Liittovaltion sotilas, joka menetti vaimonsa ja tyttärensä UE:n hyökkäyksessä ja elää kostaakseen. Grodek saa vilpillisesti haltuunsa Divan komentajuuden vangitsemalla aluksen oikean kapteenin ja kerää ympärilleen oman iskujoukon, jolla hän hyökkää avaruuslinnoitus Ambatia vastaan.
Millais Alloy
Maan liittovaltion naisupseeri. Millais työskentelee Divalla Grodekin apulaisena. Sarjan toisessa osiossa hän on Divan kapteeni.
Woolf Enneacle
"Valkoiseksi sudeksi" kutsuttu Liittovaltion ässäpilotti. Hänkin liittyy Divan miehistöön ja on aluksi Flitin tiukka kilpailija, kunnes kaksikko oppii tunnustamaan toistensa kyvyt. Toisessa osassa hän on Asemun yksikön komentaja.
Largan Drace
Liittovaltion mobile suit -pilotti. Alkuperäisten suunnitelmien mukaan Larganista piti tulla AGE-1:n ohjaaja, mutta hän luovutti paikkansa Flitille loukkaannuttuaan.
Don Boyage
Don Boyage johtaa Fardainissa toimivaa Zalam-liikettä, joka kannattaa yhtä aiemmin olemassa olleista valtioista. Hän oli pääasiassa keskittynyt kamppailemaan vastaavan Euba-järjestön kanssa, mutta UE:n suuremman uhan edessä hän päätyy avustamaan Grodekia ja kumppaneita.
Ract Elfamel
Fardainin toisen kansallijärjestön, Euban johtaja. Vastustajansa Don Boyagen kuoltua hän johtaa tämän viimeisen tahdon mukaisesti yhdistyneitä Eubaa ja Zalamia taisteluun Divan tukena.
Mukured Madorna
Mobile suit -kustomointipaja Madornan pajan päämies. Hän auttaa Woolfin koneen suunnittelussa ja Grodekin käytössä olevan tulivoiman kasvattamisessa.
Desil Galette
UE-joukkoihin kuuluva X-rounder. Hän pitää taisteluita leikkinä eikä koe mitään omantunnontuskia muiden henkien viemisestä. Kun hän häviää Flitille, jota pitää itseään huonompana, hän kostaa käyttämällä Yurinin kykyjä hyväkseen. Desil palaa toisessa osassa, jolloin kerrotaan, että hän on Zeheartin isoveli.
Gerra Zoi
UE-komentaja. Hän toimii myös asekauppiaana salanimellä "Yark Dole". Hän paljastaa avaruuslinnoitus Ambatiin hyökänneelle Divan miehistölle totuuden UE:sta.
### Toisen osan hahmot

Toinen osa alkaa vuodesta A.G. 140 ja kuvaa aluksi päähenkilö Asemun elämää koulussa. Tämän jälkeen sarjassa hypätään vuosi eteenpäin, jolloin Asemu taistelee Divan miehistön jäsenenä. Ensimmäisessä osassa UE:ksi kutsuttua vihollisjoukkoa sanotaan nyt vaganeiksi, ja sarjassa näytetään tapahtumia myös heidän näkökulmastaan.

Asemu Asuno
Toisen osan päähenkilö, Flitin ja Emilyn poika. Hän saa aluksi isältään käyttöönsä Age-1:n, mutta armeijaan liityttyään hänen ohjattavakseen annetaan muuntautumiskykyinen Age-2. Asemulla on tunteet ovat koetuksella kuuluisan isänsä odotusten vuoksi ja myös siksi, että hänen ystävänsä Zeheart paljastuu viholliseksi. Vuonna A.G. 151 hän katoaa viimeisellä komennuksellaan ja julistetaan virallisesti kuolleeksi. Vaikka Asemulla ei ole lainkaan X-rounder-voimia, hän on taitava pilotti ja pystyy taistelemaan tasaväkisesti vihollisen X-rounderien kanssa. Sarjan kolmannessa osiossa Asemu johtaa avaruusrosvoja salanimellä kapteeni Ash.
Romary Stone
Asemun ja Zeheartin koulutoveri, josta tulee heidän hyvä ystävänsä. Romary saa tietää Asemun ja Zeheartin salaisuudet ja liittyy omasta toimestaan armeijaan. Lopulta hän päätyy Asemun kanssa Divalle. Toisen osion lopussa hän menee naimisiin Asemun kanssa, ja lopulta hänestä tulee kolmannen osan sankarin, Kion, äiti.
Zeheart Galette
Vagani-X-rounder ja Desilin pikkuveli. Hänet lähetetään vakoojana Asemun kouluun, jossa hän ystävystyy Asemun ja Romaryn kanssa. Koulusta valmistuttuaan hän toimii vaganien johtajana ja taistelee moneen otteeseen Asemua vastaan. Lopulta hän päätyy kylmähorrokseen, minkä ansiosta hän on vielä sarjan kolmannessakin osassa nuorekas.
Yunoa Asuno
Flitin ja Emilyn tytär, Asemun pikkusisko. Kolmannessa osassa hän toimii Divan lääkintäjoukkueen päällikkönä.
Arisa Gunhale
Diquen tytär ja Asemun mobile suit -pilottitoveri. Vuonna A.G. 149 hänelle syntyy poika, Wootbit.
Obright Lorain
Asemun kanssa samaan lentueeseen kuuluva MS-pilotti. Hän ihastuu mekaanikkoryhmän Remiin, mutta kuolema erottaa heidät. Hän esiintyy kolmannessakin osassa MS-pilottina.
Frederick Algreus
Aikuisen Flitin oikea käsi. Kolmannessa osassa hän on Liittovaltion joukkojen ylikomentaja.
Froi Olfenoa
Liittovaltion pääministeri. Hän tekee salassa yhteistyötä vaganien kanssa, minkä vuoksi Flit toteuttaa vallankaappauksen toisen osan lopussa.
Dole Frost
Vaganien X-rounder-joukkue "Magicians 8":n johtaja. Hän kaatuu taistelussa suojellessaan Zeheartia.
Medel Zant
Vaganiupseeri ja Zeheartin avustaja. Hän toimii Zeheartin varakomentajana ja komentaa tukialusta silloin, kun Zeheart lähtee taisteluun mobile suitilla.
Daz Roden
Vaganisotilas ja Zeheartin avustaja. Hän toimii yhdessä kouluun soluttautuvan Zeheartin kanssa ja ohjaa myös itse mobile suitia.
### Kolmannen ja neljännen osan hahmot

Kolmas osa alkaa vuodesta A.G. 164.

Kio Asuno
Kolmannen ja neljännen osan päähenkilö. Kio on Asemun ja Romaryn poika eli Flitin ja Emilyn pojanpoika. Hän on kasvanut näkemättä isäänsä Asemua, ja hänestä on tullut isoisäänsä Flitiä syvästi ihaileva poika. Flit luovuttaa pojanpojalleen Age-3:n sinä päivänä, jolloin Maapallolle soluttautuneet vaganit iskevät. Flitin tavoin Kiollakin on X-rounder-kykyjä. Kun Age-3 vaurioituu pahoin Gundam Legilistä vastaan käydyssä taistelussa, Kio siirtyy käyttämään Age-FX-sotakonetta.
Wendy Hearts
Kion lapsuudenystävä. Hän matkustaa myös Divalla ja huolehtii aluksella olevista lapsista.
Wootbit Gunhale
Arisan lapsi ja Diquen lapsenlapsi. Hän työskentelee mekaanikkona Divalla.
Rody Madorna
Mukuredin poika. Hän oli Madornan pajan toisen sukupolven johtaja, mutta liittyi armeijaan ja toimii Divan päämekaanikkona.
Natola Einoa
Divan kapteeni kolmannessa ja neljännessä osassa. Natolalla on epävarma luonne, ja hän luottaa pitkälle Flitin neuvoihin.
Ceric Abis
Clanche Customia käyttävä mobile suit -pilotti ja Abis-joukkueen johtaja.
Girard Spriggan
Maan liittovaltion ässäpilotti, sotilasarvoltaan eversti. Neljännessä osassa hän pettää liittovaltion ja siirtyy vaganien puolelle.
Kapteeni Ash
Bisidian-avaruusrosvojen komentaja. Todellisuudessa hän on Kion isä Asemu Asuno.
Deen Anon
Vaganisiirtokunta Toisessa Kuussa asuva nuorukainen, joka liittyy vapaaehtoisena armeijaan.
Lu Anon
Deenin sisko, joka ystävystyy vaganien vangitseman Kion kanssa.
Fram Nara
Zeheart Galetten alaisuuteen määrätty vaganiupseeri. Hän on toisessa osassa esiintyneen Magicians 8:n johtajan, Dole Frostin sisko.
Zanald Beihart
Ezelcantin läheisenä apulaisena toimiva vaganisotilas. Hän toimii myös taistelujen etulinjassa komentajana.
Fezarl Ezelcant
Vaganien ylin johtaja, jonka suunnitelmissa on Maan alistaminen ja utopistisen yhteiskunnan luominen. Ezelcant on altistunut "Mars-säteille" ja kolmannessa osassa paljastetaan, että hänellä on elinaikaa vain puoli vuotta.
Zera Gins
Ezelcantin klooni ja vaganien taitavin pilotti.

Taistelukoneet
--------------

*Pääartikkeli: Luettelo Kidō senshi Gundam Agen sotakoneista*
Sarjassa pyrittiin luomaan selvä ero eri sukupolvien aseistuksen välille. Sarjan tekijät pyrkivät pitämään myös huolen siitä, ettei koneiden kyvyissä ja niiden kuvauksessa tapahtuisi huomattavaa inflaatiota sukupolvien vaihtuessa.

### Gundam Age

Joka sukupolven pääkoneita. Niihin kuuluu "Age-järjestelmä", joka jäljittelee eliöiden evoluutiota ja rakentaa automaattisesti uusia aseita sotakoneille. Age-robotit voivat käyttää puvuiksi kutsuttuja varusteita, jotka muuttavat niiden taisteluominaisuuksia.

Gundam Age-1
Flit Asunon suunnittelema ensimmäisen osan pääosakone, jota hän myös itse ohjaa. Alussa robotti esiintyy *Age-1 Normal* -tilassa, johon kuuluvat sädetikari, DODS-kivääri ja kilpi. Tarinan edetessä se muuttuu myös raskaaseen *Age-1 Titus* - ja vikkelään *Age-1 Sparrow* -muotoon. Toisen osan alussa Asemu käyttää robottia, minkä jälkeen siitä riisutaan Age-järjestelmä ja se siirtyy jälleen Flitin käyttöön *Age-1 Flat* -muodossa. Kolmannessa osassa robotti nähdään vahvistetussa *Age-1 Gransa* -tilassa.
Gundam Age-2
Tarinan toisen osuuden pääosakone, joka annetaan Asemu Asunon käyttöön. Age-2 on muodonmuutoskykyinen kone, joka kykenee taittamaan pitkiä matkoja nopeasti "Strider"-tilassa. Tulivoimaista hyper-DODS-kivääriä käyttävän *Age-2 Normal* -muodon lisäksi se muuntuu tarinan edetessä useita vastustajia vastaan taistelemiseen tarkoitettuun *Age-2 Double Bullet* -muotoon. Kolmannesta osasts eteenpäin nähään avaruurosvojoukko Bisidianin käyttämä Age-2 Dark Hound.
Gundam Age-3
Tarinan kolmannen osan päärobotti, jota Kio Asuno ohjaa. Kone koostuu pienestä Core Fighter -hävittäjästä ja aiempien Gundam Agejen Wareja vastaavasta, suuremmasta robottiosasta. Alussa se esiintyy *Age-3 Normal* -muodossa, mutta tarinan edetessä nähdään myös maataisteluun sopivampi *Age-3 Fortress* ja avaruudessa toimiva *Age-3 Orbital*. Gundam Age-3 vaurioituu pahasti taistellessaan Gundam Legilistä vastaan. Neljännessä osassa se syntyykin uudelleen rajusti uudistettuna *Gundam Age-FX:nä*.
Gundam Age-FX
Sarjan neljännen osan pääosarobotti ja Gundam Age -sarjan viimeinen mobile suit. Kio Asuno on sen pilotti. Age-FX:ssä on yhdistetty kaikkien Gundam Agejen tiedot, ja se onkin historian voimakkain Gundam. Age-3:n tavoin sen selässä oleva hävittäjä voi irrottautua ja toimia yksinään. Sillä on aseenaan voimakas stungle-kivääri ja jokakantaman hyökkäyksiä varten kuusi suurta ja kahdeksan pientä terän muotoista C-funnel-asetta.  Sen nimi tulee sanoista "Follow X-Rounder", sillä se suunniteltiin pystymään vastaamaan X-Rounderien kykyjen asettamiin vaatimuksiin.

Lähteet
-------

1. 1 2 3  "Gundam" saishinsaku wa 3 sedai de tsumugu taigasakuhin! Level Five ga seisaku de kyōryoku *Dengeki Online*.  13.6.2011. ASCII Media Works. Viitattu 3.8.2012. (japaniksi)
2. ↑  Mitsuki, Aki: (Settei shiryō tsuika) Shin Gundam-series "Kidō senshi Gundam Age" wa 2011-nen 10-gatsu yori MBS-/TBS-keiretsu nite hōsō kaishi. Level Five seisaku no RPG ya arcade game nado o tenkai *4gamer.net*.  13.6.2011. Aetas. Viitattu 4.8.2012. (japaniksi)
3. 1 2 3 4  Taniguchi, Ryūichi: Sedai matagaritatakau sōdaina scale Kidō senshi Gundam Age *Sankei News/MSN.com*.  3.10.2011. Sankei shinbun / Sankei Digital.  Arkistoitu 3.10.2011. Viitattu 4.8.2012. (japaniksi)
4. 1 2 3 4 5  "Kidō senshi Gundam Age" -RPG-sakuhin ga PSP de rainatsu hatsubai! TV-anime no wadai mo... *Gpara.com*.  15.10.2011. Gpara.com.  Arkistoitu 27.5.2013. Viitattu 4.8.2012. (japaniksi)
5. 1 2 3  "Inazuma Eleven" ya "Kidō senshi Gundam Age" nado futsukame no stage event o matomete report (Level 5 World 2011) *Famitsū.com*.  16.10.2011. Enterbrain. Viitattu 4.8.2012. (japaniksi)
6. 1 2 3 4  Ogawa, Masakazu: Anime-shitsumonjō: "Kidō senshi Gundam Age" – monogatari wa 2-sedaime ni – kawatte iku mecha-enshutsu o *Mantan Web*.  14.1.2012. Mainichi shinbun digital.  Arkistoitu 19.9.2013. Viitattu 4.8.2012. (japaniksi)
7. 1 2  Misuno, Naohiko: "Gundam-series" shinsakuhappyōkai no shōhō-report o keisai: Sunrise, Bandai Namco, Level-5 – "mittsu no unmei" wa "Kidō senshi Gundam" de reksihi o tsukuru ka? *4gamer.net*.  13.6.2011. Aetas. Viitattu 4.8.2012. (japaniksi)
8. ↑  Chiba, Yasuhiro: "Kidō senshi Gundam" happyō – shisaku Gundam no target-sō wa kodomo kara otona made haba hiroku *Mynavi News*.  13.6.2011. Mynavi. Viitattu 4.8.2012. (japaniksi)
9. ↑  Kuribayashi Minami interview *Virallinen Kidō senshi Gundam Age -sivusto*. Sōtsū/Sunrise/MBS. Viitattu 4.8.2012. (japaniksi)
10. 1 2 3 4  Sakaya, Daisuke: Hino Akihiro ga kataru Gundam saishinsaku "Age" no hōkōsei wa "kodomo ni mo rikai dekiru Gundam" *Shūpure News*. Shūeisha.  Arkistoitu 26.4.2012. Viitattu 4.8.2012. (japaniksi)
11. 1 2 3 4 5 6 7 8 9 10  Ōkoke no "Kidō senshi Gundam Age" o tetteikenshō! Motomerareru aratana "Gundam-zō" to wa? *Nikkan Cyzo*. Cyzo. Viitattu 4.8.2012. (japaniksi)
12. ↑  Miyamoto, Shigeyori: Shodai Gundam manga-hen kanketsu "The Origin" *Asahi shinbun*.  19.10.2011. Asahi shinbun.  Arkistoitu 24.1.2012. Viitattu 5.8.2012. (japaniksi)
13. 1 2 3  Hageshii kankyō de koso sakuhinzukuri ga omoshiroi, Takeda Seiji producer no anime-senryaku *Gigazine*.  31.1.2012. Viitattu 5.8.2012. (japaniksi)
14. 1 2  Watanabe, Yumiko: "Mado-Magi" "Taibani" terebi-kyoku kara mita hitto no haikei (zenpen) *Ascii.jp*.  19.3.2012. ASCII Media Works. Viitattu 5.8.2012. (japaniksi)
15. 1 2 3 4  Hino Akihiro -shi nyūkon no shin-project "Yōkai Watch" hoka, 2011–2012-nen ni kakete no shinsaku o matomete shōkai! "Level5 Vision 2011" shōhō *4gamer.net*.  15.10.2011. Aetas. Viitattu 5.8.2012. (japaniksi)
16. ↑  Misuno, Naohiko: Kidō senshi Gundam Age no main staff ga seizoroi. "Level5 World 2011" no stage event o report *4gamer.net*.  18.10.2011. Aetas. Viitattu 5.8.2012. (japaniksi)
17. 1 2 3  Saitō, Masamichi: (Masamichi no sabukaru kenbunroku) "Kidō senshi Gundam Age" de Gundam ga ōkiku kawaru!? *Real Live Web*.  23.9.2011. Real Live. Viitattu 12.8.2012. (japaniksi)
18. ↑  Gundam Age ni tai shite imada ni nayamu Chūgoku-otaku *Searchina*.  20.9.2011. Searchina. Viitattu 12.8.2012. (japaniksi)
19. 1 2 3 4  "Plamo mo sugu hangaku, fukubukuro ni" – kids-sō o torisokoneta "Gundam Age" ni mirai wa aru ka *Real Live Web*.  12.1.2012. Real Live. Viitattu 12.8.2012. (japaniksi)
20. ↑  2011-nen shūki hōsō kaishi no shinsaku-anime ichiran *Gigazine*.  16.10.2011. Gigazine. Viitattu 12.8.2012. (japaniksi)
21. 1 2 3  Gundam – chichinaru mōsō *Asahi.com*.  24.10.2011. Asahi shinbun. Viitattu 12.8.2012. (japaniksi)
22. 1 2  (Net trend) Kidō senshi Gundam Age hihan sattō de dō naru!? *Nikkan Terrafor*.  24.10.2011. Maximlight.  Arkistoitu 3.11.2011. Viitattu 12.8.2012. (japaniksi)
23. 1 2 3 4  "Q. Gundam Age hōsō kaishi! Dai-1-wa o mite ki ni natta tokoro wa?" wa "buki o motazu ni ikioi de shutsugeki" ga 1-i! (2011-nen 10-gatsu 10-ka – 2011-nen 10-gatsu 16-nichi) *Gundam.info*.  24.10.2011. Sunrise. Viitattu 12.8.2012. (japaniksi)
24. ↑  "Q. Kore mo teiban!? Gundam de shinpitekina shōjo to ieba?" wa Tiffa Adeel ga 1-i! (2011-nen 10-gatsu 24-nichi – 2011-nen 10-gatsu 30-nichi) *Gundam.info*.  7.11.2011. Sunrise. Viitattu 12.8.2012. (japaniksi)
25. ↑  Kobayashi, Mako: Kaoninshikigijutsu de Gundam Age no meibamen o saigen suru koto o... shiirarete irun da! (dōga ari) *Kotaku Japan*.  22.1.2012. Sunrise.  Arkistoitu 23.1.2012. Viitattu 12.8.2012. (japaniksi)
26. ↑  "Q. Gundam Age dai-14-wa de Yurin ga..! Gundam de dare ka o kabatte gisei ni natta chara to ieba?" wa Lalah Sune ga 1-i! (2012-nen 1-gatsu 16-nichi – 2012-nen 1-gatsu 22-nichi) *Gundam.info*.  30.1.2012. Sunrise. Viitattu 12.8.2012. (japaniksi)
27. ↑  (Shūkan Gpara ga hihyō) "Gundam Online" wa Gundam-gē no kimete ka? *Gpara*.  12.12.2011. Sunrise.  Arkistoitu 20.1.2012. Viitattu 12.8.2012. (japaniksi)
28. 1 2 3  Saitō, Masamichi: (Shinnentokushū/Masamichi no sabukaru kenbunroku) 2012-nen wa koko ni chūmoku!! Chūmoku no 5-dai-topics *Real Live*.  1.1.2012. Real Live. Viitattu 12.8.2012. (japaniksi)
29. ↑  2011 net no fūkei: mono iu hitobito *IT Media News*.  29.12.2011. IT Media. Viitattu 12.8.2012. (japaniksi)
30. ↑  (Chūmoku no kessanhappyō) Sōtsū wa ikki ni takane kōshin, 1QV-ji kaifuku gyōseki ni jikokabushikishutoku ga on *Zaikei shinbun*.  11.1.2012. Zaikei shinbun. Viitattu 15.8.2012. (japaniksi)
31. ↑  Sōtsū (3711/JASDAQ-shijō) shikin no katsuyōhōhō ga chūmoku sareru. (Mito shōken) *Kabutochō Net*.  31.1.2012. Nihon Securities Journal. Viitattu 15.8.2012. (japaniksi)[vanhentunut linkki]
32. ↑    *Toy Journal*, 2012. vsk, nro 1, s. 31.
33. 1 2  Tatakai wa aratanaru sedai e! "Gundam Age" Asemu-hen, 2012-nen 1-gatsu start! *Gundam.info*.  15.12.2011. Sunrise. Viitattu 16.8.2012. (japaniksi)
34. ↑  "Gundam-series no Moebius no wa" to "Kidō senshi Gundam UC" *Anime! Anime!*.  20.3.2011. IID. Viitattu 16.8.2012. (japaniksi)
35. 1 2 3 4  Kidō senshi Gundam Age Story *Kidō senshi Gundam Agen kotisivu*. Sunrise. Viitattu 30.8.2012. (japaniksi)
36. ↑  *Pienoismalli Gundam Age-1 Tituksen kokoamisohjekirja*. 1/100 MG Gundam Age. Bandai, 2012. (japaniksi)
37. ↑  Jidai no shinshuyakuki "Gundam Age-3" setteiga kōkai! *Gundam.info*.  15.3.2012. Sunrise. Viitattu 29.10.2012. (japaniksi)[vanhentunut linkki]
38. 1 2  Gundam Age-1 Gransa *Kidō senshi Gundam Age – virallinen kotisivu*. Sunrise. Viitattu 14.12.2012. (japaniksi)
39. ↑  Gundam Age-2 Dark Hound *Kidō senshi Gundam Age – virallinen kotisivu*. Sunrise. Viitattu 15.12.2012. (japaniksi)
40. ↑  Jidai no shin shuyakuki "Gundam Age-3" setteiga kōkai *Gundam.info*. Sunrise. Viitattu 16.12.2012. (japaniksi)
41. ↑    *Gekkan Corocoro Comic*, 2012. vsk, nro 4.  Shōgakukan.
42. ↑    *Gekkan Corocoro Comic*, 2012. vsk, nro 7, s. 136.  Shōgakukan.